khistorydata/jeongjo-sjw-relations huggingface dataset:
정조 7년
趙鼎鎭啓曰。左議政李福源。右議政金熤。禮曹判書鄭尙淳。參判沈念祖。參議柳義養。依下敎來待矣。傳曰。入侍。藥房提調同爲入侍。
정조 7년
傳于趙鼎鎭曰。召對爲之。
정조 7년
李敬養啓曰。事變假注書柳憲周。身病猝重。勢難察任。改差。何如。傳曰。允。
정조 7년
柳憲周改差。代以尹行任爲事變假注書。
정조 7년
李獻慶啓曰。事變假注書尹行任。時無職名。令該曹依例付軍職。冠帶常仕。何如。傳曰。允。
정조 7년
以義州府尹薦望。傳于李獻慶曰。如首擬之人。合置京職。參聞廟謨。未必外遷。更爲議薦之意。招致備邊郞。言于廟堂。
정조 7년
備邊司薦望。以李度默爲義州府尹。
정조 7년
李獻慶啓曰。今此試官望中時無職名人。令該曹口傳付軍職。何如。傳曰。允。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。左副承旨趙鼎鎭進。啓曰。判書金鍾秀在外未肅拜。參議兪彦鏶在外未肅拜。小臣獨政未安。何以爲之。敢稟。傳曰。仍爲之。以李在協爲大司憲。尹東晩爲執義。趙時淳爲永柔縣令。安策爲禮曹佐郞。李龜應爲司僕主簿。兵批。判書鄭好仁病。參判鄭昌順病。參議沈有鎭病。參知李夔入直進。同副承旨李獻慶進。副護軍李重馥金和中李延及。副司直任希敎林蓍喆洪秉纘韓晩裕。副司果李亮載魚錫齡安橚。僉知二。金光白李沖彬單付。
정조 7년
傳于趙鼎鎭曰。試官李在協移拜臺職之代。改望以入。
정조 7년
備忘記。向者敦諭。略布予意。而伊後爲日稍久。未諗愼度。已獲勿藥否。況於明日當臨殿。此時卿帶藥院。豈可不參。玆遣近侍。問卿動靜。兼宣企待之意。倘或可强。與承宣造朝事。遣承旨。傳諭于徐判府事。
정조 7년
李獻慶。以司僕寺內乘。以一二提調意啓曰。明日殿座時。本寺正。當爲進輿差備。而正鄭東浚。試暇受由。今姑改差。其代。卽令該曹口傳差出。何如。傳曰。允。
정조 7년
吏曹口傳政事。以尹長烈爲司僕正。
정조 7년
兵曹口傳政事。副司果鄭東浚單付。
정조 7년
趙鼎鎭。以弘文館言啓曰。校理李儒慶疏批已下。修撰權以綱。旣有只推之命。竝卽牌招察任。何如。傳曰。允。
정조 7년
以校理李儒慶。修撰權以綱牌不進罷職傳旨。傳于趙鼎鎭曰。只推。
정조 7년
李獻慶。以兵曹言啓曰。前內禁衛將元宇鎭。以身病。昨日草記遞改。而今月二十五日入直番單子。只憑本廳書員之草省記。循例書入。以至受點。莫非臣矇未覺察之致。惶恐待罪。原單子。改付標以入之意。敢啓。傳曰。知道。勿待罪。
정조 7년
李獻慶。以兵曹言啓曰。禁軍今春夏等祿試射時。沒技人別單中。依例懸註以入之意。敢啓。傳曰。知道。
정조 7년
癸卯正月二十三日申時。上御誠正閣。軍士房承旨入侍時。右承旨李在學。假注書沈晉賢。記注官金鳳顯。記事官李祖承。以次進伏訖。上命書傳敎曰。孝烈節義狀單。使之登對稟處。意豈徒然。分等處分。煞有斟量。而僉議亦無異同。孝子洪忠道大興士人金致和。黃海道平山故士人李厚植。原春道江陵士人李東奎。孝婦洪忠道大興。幼學李道永母權氏等四人。竝旌閭。孝子京居故安豊君。故同知李河述。故大司諫尹學東。全羅道靈光士人金烠等四人。竝贈職。孝子京居故折衝宋奎輝林春馥。京畿楊州幼學李復運。全羅道海南幼學羅廷孝。南原忠義衛李成渭。順天故士人朴夢碩子謀通。黃海道長淵士人金道彬子夢祥及女金氏等八人。竝給復。孝子京居士人金漢瑞。故僉知朴尙弼。孝婦京居故出身李邦柱妻朴氏等三人。行誼雖有可稱。旌復僉曰太過。仍而勿施。埋沒可矜。令該曹。食物題給其家。烈女全羅道羅州文順太妻任召史。卓異之蹟。實所罕覯。當初抄啓。降置復戶帙。可謂欠事。與京居故通德郞兪擇中妻沈氏。全羅道南原故士人鄭明一妻尹氏。羅州故主簿曺彦浩妻金氏等三人。竝旌閭。彦浩之死於王事。節義卓然。無愧其妻。豈可一爲一否。一體旌閭。京居故士人沈能禕妻李氏。故通德郞金升魯妻趙氏。京畿楊州士人尹東尙妻趙氏。開城府故學生金禹彬妻白氏。全羅道全州故鄕吏李松培妻蔡召史。故學生崔應爀妻宋氏。故同知朴泰桓妻李氏。珍島故士人金應權妻李氏。古阜故士人宋揆垕妻曺氏。高山士人趙東礪妻崔氏。黃海道遂安故士人李實妻李氏。原春道襄陽故士人崔宇一妻李氏等十二人。竝給復。全羅道昌平故士人高時鼎妻柳氏。令本道。食物題給其家。京居故學生劉益曄妻玄氏。給復當否。更考前例稟處。忠臣全羅道益山蘇行震。依李寶已例。贈職旌閭。雲峰故進士吳尙福贈職。孝子全羅道全州士人鄭禹洪狀辭。差欠別白。令道臣。更加詳細狀聞後。稟處。黃海道海州故同知李仁壽。白川故士人安㰒。谷山故士人韓道濟。孝女谷山故士人金致瑝女金氏。孝子慶尙道河東士人鄭昌時等五人。旌復間諸議不一。卽令該道伯。細探實蹟。狀聞後。稟處。忠臣全羅道康津故郡守趙彭年。大臣禮堂之言。不無意見。自該曹。參閱可考文蹟。就議大臣後稟處。又命書傳敎曰。近來孝烈抄啓。易歸備例之科。今式年當抄狀本。不循常例。纔已臨殿。分等表奬。而外此或慮有遺珠之弊。取見己亥以前各年勿施之狀單。不當漏而漏者。不啻夥然。其中卓節特行之實蹟。或有踰於今番旌復之人。若又嫌其數多。因而不論。殊乖竟夕臨閱之本意。孝婦平安道渭原幼學金處珍妻朴氏旌閭。孝子黃海道海州士人李伈。白川故士人柳碩運。孝婦咸鏡道洪原高萬碩子婦申召史等三人。竝給復。慶尙道晉州故進士李光漸。丹城故士人柳之遠。大丘故士人朴夢徵。安東故士人金漢昌。黃海道殷栗故士人鄭元恒。孝女咸鏡道咸興幼學盧宗大女盧氏等六人。竝食物題給其家。烈女洪忠道林川故持平李鳳祥妻鄭氏。咸鏡道洪原幼學金漢振妻洪氏等二人。竝旌閭。慶尙道晉州故進士李光漸妻高氏。故士人趙城鎭妻文氏。永川故士人安瑞重妻李氏。東萊故下吏許夢大妻金召史。黃海道海州故通德郞金玉鳴妻劉氏。故貢生李宗培妻金召史。瑞興故士人申翊夏妻白氏。長連故士人林宗蓁妻姜氏。故士人林處鶴妻文氏。松禾故士人李擎厦妻尹氏。谷山故士人鄭元有妻韓氏。故士人柳韋厦妻金氏。平安道郭山校生趙胤寶妻金氏。咸鏡道德源幼學南一明妻李氏。幼學南海宗妻金氏。文川權順傑妻金召史。高原假卒朴成同妻金召史。咸興幼學朱鎭吉妻李氏。幼學李仁和妻朴氏。吉州校生朴晉彙妻奇氏。鏡城學生黃德尙妻李氏。慶源將校崔得江妻朴召史。北靑海尺宋太巾妻婢麻甘等二十三人。竝給復。忠臣黃海道平山故郡守李繼宗。故出身李繼賢等二人。竝贈職。又命書傳敎曰。今因考閱各道孝烈狀本見之。尙州故士人李齊華女李氏。行誼特異。甚可嘉歎。況李氏。卽先正李文純八代孫云。法門有此孝女。在朝家念舊之方。尤合崇奬。李氏未嫁而死。恩典無處可施。齊華子若孫中可堪人。問于本道。使之指名狀聞。仍令該曹。初仕待窠調用。因此而又有申飭者。先正子孫。近無在職者。此銓曹之失。勿論內外窠。今日政。復職調用事。分付。上曰。注書出傳此傳敎於吏批。勿待傳旨。卽皆贈職於今日政。仍命退。承史以次退出。
정조 7년
行都承旨吳載純坐。行左承旨李敬養坐。右承旨李在學坐直。左副承旨趙鼎鎭坐直。右副承旨朴天行坐。同副承旨李獻慶坐。注書趙衍德仕一員未差。假注書沈晉賢仕直。事變假注書尹行任仕。
정조 7년
傳于李在學曰。侍衛軍兵毛具。
정조 7년
傳于趙鼎鎭曰。禮房承旨。馳詣宗廟永寧殿。奉審摘奸以來。
정조 7년
趙鼎鎭啓曰。明日次對。兩司當爲進參。除在外外。未肅拜呈告人員。竝待開門牌招。何如。傳曰。允。
정조 7년
戶曹參判前望單子入之。趙時俊落點。
정조 7년
趙鼎鎭啓曰。明日宗廟階砌墻垣修改時。戶曹堂上。當爲進去。而判書李性源。方在試所。參判趙時俊。更卽牌招。以爲待明朝進去之地。何如。傳曰。允。
정조 7년
以黃海監司査啓李光成致死事。傳于趙鼎鎭曰。海俗雖曰獷悍。土民之凌犯官長。如是無難。詬辱之不足。以至露刃擬刺。大係風化。寧不驚駭。此而一毫歇治。流弊不知至於何境。向來長淵瑞興事。豈非已鑑。須有大懲創之擧。庶可少戢。判官處事之得當與否。有不暇論。此査啓下刑曹。令判堂就議大臣。明日次對時登對稟處。該道臣擧措。萬萬怪駭。厥漢營訴之時。旣發枷囚判官之說。而漫若不省。畢竟馴致如許變怪。大失宣化之責。而不特此之爲然。原其事端之作。專由海州稅船臭載延安之後。伊時匿不以聞。致此轉輾葛藤。誰謂任一道方面之任者。甘爲此苟簡之擧也。朝家不欲索言。重傷忠厚之風。以此以彼。道伯難免別樣處分。而此則從當下敎。以此一體分付。
정조 7년
李在學。以兵曹言啓曰。景福宮衛將張景良。素患風病。近尤添劇。轉側須人。供職無路。呈狀乞遞。實病旣如是。則輪番之任。不可久曠。改差。何如。傳曰。允。
정조 7년
癸卯正月二十四日卯時。上御仁政殿。春到記儒生製述殿講入侍時。行都承旨吳載純。行左承旨李敬養。右承旨李在學。左副承旨趙鼎鎭。右副承旨朴天行。同副承旨李獻慶。記事官趙衍德。假注書沈晉賢。記注官金鳳顯。記事官李祖承。以次侍立訖。上具翼善冠衮龍袍。乘輿出仁和門。降輿御仁政殿。製述試官判府事李徽之。戶曺判書李性源。行副司直鄭志儉。大司成趙時偉。行副司直金宇鎭。副司果徐有成。副校理李太亨。考講官判府事鄭弘淳。漢城判尹鄭昌聖。司直洪檢申應顯沈有鎭。兵曹正郞李喆模。副修撰林道浩等。率館學儒生入就位。行四拜禮訖。徽之等上殿。上命性源志儉。書策問題懸揭後。上移御宣政殿。在學曰。宣政殿殿座侍衛。依數入之乎。上曰。依爲之。弘淳等。率應講儒生入就位。上曰。藥房都提調入侍。出榻敎賤臣承命出傳。與都提調徐命善偕入。命善進前曰。日間聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。如何。上曰。一樣矣。卿今旣釋負。頓覺身輕乎。旣欲勉副。則不可相持。故八度卽許。而悵缺則極矣。命善曰。幸蒙恩遞。得以便意調息。罔非聖恩。感激無地矣。上曰。姑先退出。可也。命善先退。上曰。事變假注書。使之入來。同爲書籤。可也。賤臣承命出。與事變假注書尹行任偕入。講生康逵等。以書傳。循次進講。儒生金泰熙金應著。以純通比較。上曰。詩傳入之比較。比較訖。泰熙通。應著不。上敎泰熙曰。汝當直赴矣。有老親乎。泰熙曰。有老母矣。上曰。適無翰林。都承旨與入格儒生退出。呼新來。可也。李德淵應講。弘淳曰。殿講事體。何等敬謹。而講生之聲音低澁。字句糢糊。專不成樣。士習之無嚴。講體之苟艱。莫此爲甚。當該講生。爲先停擧。何如。上曰。依爲之。出擧條上還內。諸臣以次退出。
정조 7년
癸卯正月二十四日酉時。上御誠正閣。科次入侍時。讀券官判府事李徽之。戶曹判書李性源。直提學鄭志儉。對讀官司直趙時偉金宇鎭。副校理李太亨。修撰徐有成。右承旨李在學。假注書沈晉賢。記注官金健修金鳳顯。以次進伏訖。上命讀試券。時偉等讀奏至三更。上曰。夜已深矣。諸試官追省記入宿。明早入侍。宜矣。諸臣以次退出。
정조 7년
行都承旨尹塾坐。左承旨李在學坐直。右承旨沈豐之未肅拜。左副承旨趙鼎鎭坐直。右副承旨林錫喆未肅拜。同副承旨李獻慶式暇。注書趙衍德仕一員未差。假注書沈晉賢仕直。事變假注書尹行任仕。
정조 7년
趙鼎鎭啓曰。明日常參經筵。取稟。傳曰。停。
정조 7년
傳于趙鼎鎭曰。大臣備局堂上引見。
정조 7년
趙鼎鎭啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 7년
都承旨前望單子入之。尹塾落點。
정조 7년
兵曹口傳政事。副司直吳載純單付。
정조 7년
以承旨有闕。政事。取稟。傳于李在學曰。當日爲之。
정조 7년
傳于趙鼎鎭曰。大臣奏語。當以擧條書出之意。已有筵敎。雖無是也。何時下敎之事。則何不微稟乎。況午後提敎。今始入稟。又甚不察。該房承旨遞差。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。左承旨李在學進。啓曰。判書金鍾秀。參議兪彦鏶。俱在外。小臣獨政未安。何以爲之。敢稟。傳曰。仍爲之。以沈豐之林錫喆爲承旨。以徐有隣爲知義禁。以洪檢爲同義禁。以李端會爲戶曹佐郞。以曺允彬爲茂山府使。
정조 7년
兵批。判書鄭好仁病。參判鄭昌順病。參議沈有鎭病。參知李夔入直進。副司直金光國朴天行。副司正尹行任單付。
정조 7년
傳于林錫喆曰。茂山府使。今日政差出。待下批。當日辭朝。
정조 7년
傳于趙鼎鎭曰。坐直承旨入侍。
정조 7년
傳于趙鼎鎭曰。春到記講純通比較通。幼學金泰熙。製述居首三下一進士申耆。竝直赴殿試。講純通幼學金應著。製述三下生員李衡達。竝直赴會試。講通幼學姜德恒李尙沃。進士尹若烈給一分。講略幼學李錫獜盧廩孫會慶任信輔粗。幼學康逵安仁點宋命奎文纘五金鈺李載徽白致煥鄭運李思謙尹之泰。製述次上進士姜儐洪義浩。生員黃仁燾。紙筆墨施賞。考例捧傳旨。
정조 7년
以執義尹東晩。掌令尹尙東。持平成鼎鎭。正言李益運。再牌不進罷職傳旨。傳于李在學曰。只推。
정조 7년
趙鼎鎭啓曰。明日抄啓文臣課講時。何承旨進去乎。敢稟。傳曰。右副承旨進去。
정조 7년
趙鼎鎭。以弘文館言啓曰。校理李儒慶。修撰權以綱。旣有只推之命。竝卽牌招察任。何如。傳曰。允。
정조 7년
沈豐之。以訓鍊都監禁衛營御營廳言啓曰。訓鍊廣智營字內宮墻頹圮四處合八間。今已畢築。把守軍。本處還入直之意。敢啓。傳曰。知道。
정조 7년
沈豐之。以訓鍊都監言啓。曰本局字內廣智營虎穽。小虎一頭捉得。而刺捉軍。自本局施賞之意。敢啓。傳曰。自本營從厚施賞。
정조 7년
趙鼎鎭。以禁衛營言啓曰。本營哨官閔寅祥。身病猝重。勢難察任。改差。何如。傳曰。允。
정조 7년
李獻慶。以賑恤廳言啓曰。東部十九契一千一百三十八戶。西部十九契一千五百六十五戶。合二千七百三戶。再巡發賣米四百八十石十二斗。上下之意。敢啓。傳曰。知道。
정조 7년
李獻慶。以賑恤廳言啓曰。西部三十一契三千三十三戶。再巡發賣米五百三十五石四斗。上下之意。敢啓。傳曰。知道。
정조 7년
李在學。以義禁府言啓曰。卽接平安監司徐浩修狀啓。則以爲。大逆不道罪人天湜。旣已承服正刑。其父母妻妾子女祖孫兄弟姊妹子之妻妾伯叔父兄弟之子年歲姓名存沒居住。詳査牒報于義禁府計料。令該府考律。分付。以爲擧行之地。籍沒家産破家瀦澤降邑號罷守令等事。令各該司。奉承傳知委事啓下。而大逆不道罪人天湜應坐諸人。亦自本道。査出以來矣。天湜父士顯。年六十九。而自本營。已爲捉囚云。依例發遣府都事。與地方官眼同處絞。兄天有。慶尙道巨濟府。天煥。全羅道靈光郡荏子島。竝爲奴。叔士正。慶尙道南海縣。侄子汶赫。全羅道羅州牧黑山島。汶覺。興陽縣蛇渡。汶倜扶安縣蝟島。汶喆。咸鏡道茂山府。古正山。慶尙道長鬐縣。億之軍三嘉縣。竝流三千里安置。妻大阿只。全羅道珍島郡爲婢。而右罪人等。時囚於平壤江東等獄云。令刑曹。依例押送于各其配所。母前墨只。年七十五云。依律文免坐。籍沒家産破家瀦澤降邑號罷守令等事。纔已草記矣。待批下。令各該司奉承傳擧行。何如。傳曰。允。士顯推問之時。尙不杖斃乎。問于該監營。更令狀問後。草記。他餘應坐。依草記施行。其中稍有知覺人。勿拘此草記。直定配所於濟州事。分付。道臣押去之際。別定將差。無或亂雜之意。一體嚴飭。
정조 7년
趙鼎鎭。以義禁府言啓曰。卽接平安監司徐浩修啓本。則以爲。大逆不道罪人勛。前旣承服結案。而今月十九日。徑斃獄中。其應坐各人。修成冊上送。發配一款。令該府稟處云矣。罪人勛。以大逆不道。承服結案後。顯戮未加。鬼誅先及。遽至徑斃。孥籍之典。當依法例擧行。其子述得年五。子今年同年二。俱以年未滿免絞。述得。全羅道金甲島。今年同。黃海道豊川府楸子島竝爲奴。妻大阿只。慶尙道熊川縣爲婢。弟郁。咸鏡道鍾城府。弟直。全羅道興陽縣。弟勤。慶尙道昆陽郡。弟京。漆原縣竝爲奴。叔右丁。咸鏡道利城縣流三千里安置。而右罪人等。時囚於江東縣云。依例令刑曹。押送于各其配所。勛賊應坐支屬之自本道査出者外。他道居生之類。令漢城府。考出帳籍。亦爲分付五部及各該道。一一査出。成冊牒報後。依律擧行。籍沒家産破家瀦澤降邑號罷守令等事。令各該司。奉承傳擧行。何如。傳曰。更令捧結案。遽至徑斃。直施當律。不知爲當。卿等之議。何如。更爲指一草記。
정조 7년
趙鼎鎭。以義禁府言啓曰。罪人天湜。依下敎押送平安監司處。而旣自鞫廳。捧結案下送。卽當依律擧行矣。取考律文。則大明律謀反大逆條有曰。凡謀反及大逆。但共謀者。不分首從。皆凌遲處死。同律死囚覆奏。待報條有曰。其犯十惡之罪應死者。決不待時云矣。大逆不道罪人天湜。不待時凌遲處死之意。分付該道道臣之意。敢啓。傳曰。知道。
정조 7년
李在學。以刑曹言啓曰。當該司謁。令攸司科治事。命下矣。當該司謁姜鳳喆。曾經萬戶。令義禁府處之。何如。傳曰。分揀。
정조 7년
李在學。以左右捕盜廳言啓曰。罪人亨龍物故之意。敢啓。傳曰。知道。
정조 7년
李在學。以左右捕盜廳言啓曰。罪人金征彦。依下敎押送平安監營之意。敢啓。傳曰。知道。
정조 7년
李在學。以左邊捕盜廳言啓曰。罪人姜文得。依下敎。決棍後放送之意。敢啓。傳曰。知道。
정조 7년
李在學。以左右捕廳言啓曰。依下敎。罪人火者豊曄。移送刑曹之意。敢啓。傳曰。知道。
정조 7년
行都承旨尹塾坐。左承旨趙時偉坐直。右承旨金宇鎭未肅拜。左副承旨林錫喆坐。右副承旨沈有鎭坐。同副承旨李獻慶坐直。注書趙衍德仕直一員未差。假注書沈晉賢仕。事變假注書尹行任仕。
정조 7년
林錫喆。以都摠府言啓曰。今日入直內三廳武兼禁軍及軍兵等。當爲中日習射。而宗廟修改相値。不得爲之之意。敢啓。傳曰。知道。
정조 7년
林錫喆啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
林錫喆啓曰。御營將官來言。今日本廳軍兵。日次私習云矣。敢啓。傳曰。知道。
정조 7년
傳于林錫喆曰。左承旨右承旨許遞。前望單子入之。
정조 7년
承旨前望單子入之。趙時偉朴取源落點。
정조 7년
尹塾啓曰。新除授左承旨趙時偉。右副承旨朴取源。卽爲牌招察任。何如。傳曰。允。
정조 7년
傳于尹塾曰。課講入侍。
정조 7년
傳于李獻慶曰。同副承旨。馳詣宗廟永寧殿修改處。奉審摘奸以來。
정조 7년
以領敦寧洪樂性焚黃呈辭。傳于林錫喆曰。給由馬澆奠床備給。
정조 7년
以右議政金熤焚黃呈辭。傳于林錫喆曰。給由馬澆奠床備給。
정조 7년
傳于趙時偉曰。右承旨聞有實恙云。許遞。
정조 7년
以右副承旨朴取源牌不進罷職傳旨。傳于趙時偉曰。許遞。
정조 7년
傳于趙時偉曰。承旨前望單子入之。
정조 7년
承旨前望單子入之。金宇鎭沈有鎭落點。
정조 7년
以平安監司孝烈啓本。傳于李獻慶曰。所抄極其精簡。金兌相給復。楊召史。遐陬有此特異之節。宜施別樣旌褒之典。旌閭事。回諭。
정조 7년
李獻慶。以吏曹言啓曰。因義禁府草記。大逆不道罪人天湜。旣已承服正刑。胎生邑。罷守令降邑號事。允下矣。問于義禁府。則天湜。胎生於平安道江東縣云。而守令則勿罷事。曾有定奪。江東縣。依例置諸縣末。何如。傳曰。允。
정조 7년
李獻慶。以賑恤廳言啓曰。南部六十八契四千一百十七戶。再巡發賣米七百三十九石八斗。上下之意。敢啓。傳曰。知道。
정조 7년
李獻慶。以賑恤廳言啓曰。西部五十一契三千二百二十一戶。再巡發賣米五百八十五石二斗。上下之意。敢啓。傳曰。知道。
정조 7년
趙時偉。以訓鍊都監言啓曰。依下敎。都城外捉虎次。山行軍六十名。將校率領。明日爲始。限三日出送。而與禁御兩營。輪回擧行之意。敢啓。傳曰。知道。
정조 7년
趙時偉。以訓鍊都監言啓曰。今日大寺洞近處。中虎一頭捉得。封進之意。敢啓。傳曰。本洞在於西城外慕華峴以西云。而昨日行獵。登時獵捉。極爲可尙。領軍將校軍士等。本營賞格外。當從厚施賞。別單書入。虎亦依例待令。
정조 7년
李獻慶。以義禁府言啓曰。應坐一律外。其餘諸囚。爲先以散配。亟令擧行事。擧條啓下矣。罪人德相侄煥九。全羅道康津縣加里浦散配。而追施逆律者。其父與子。勿施一律。依兄弟應坐律擧行事。旣有先朝受敎。罪人煥程煥周。卽德相之子。雖德相孥籍之後。當依受敎。竝免一律。罪人煥程。順天府防踏鎭。煥周。萬頃縣古群山。竝爲先散配。而右罪人等。時囚於捕廳。發遣府羅將。仍令押送于各其配所。何如。傳曰。允。罪人煥程等。仍其配所圍籬。而不可一時發配。次次擧行。這卽草記。
정조 7년
李獻慶。以義禁府言啓曰。罪人煥程等。仍其配所圍籬。而不可一時發配。次次擧行。這卽草記事。命下矣。罪人煥程爲先發遣府都事。押送于全羅道順天府防踏鎭配所。與地方官。眼同圍籬之意。敢啓。傳曰。知道。秘關諸水使處。仍令押去都事知悉。使之各別嚴加防守。從後或以不謹之事現露。則地方官外水使邊將。當施重律。逐日摘奸。無或疎汚。下去都事。各別擇送。可也。
정조 7년
李獻慶。以刑曹言啓曰。卽因義禁府啓辭。大逆不道罪人。天湜兄天有。慶尙道巨濟府。天俊。全羅道靈光郡荏子島。竝爲奴。叔士正。慶尙道南海縣。侄汶赫。全羅道羅州牧黑山島。汶覺。興陽縣蛇渡。汶周。扶安蝟島。汶喆。咸鏡道茂山府。古正山。慶尙道長鬐縣。億之軍三嘉縣。竝流三千里安置。妻大阿只。全羅道珍島郡爲婢。而罪人等。時囚於平壤江東等獄。令刑曹。依例押送于各其配所。官稍有知覺人。勿拘此草記。直定配所於濟州事。分付道臣。押去之際。別定將差。無或亂雜之意。一體嚴飭事。命下矣。罪人天有等。依傳敎別定勤幹將差。押送於各其配所。而押去之際。另加檢束。俾無亂雜事。嚴飭發關。分付於該道道臣之意。敢啓。傳曰。知道。
정조 7년
癸卯正月二十六日辰時。上御誠正閣。抄啓文臣課講入侍。下直守令同爲入侍時。左承旨李在學。左副承旨林錫喆。假注書沈晉賢。記事官金健修金鳳顯。茂山府使曺允彬。以次進伏訖。上曰。抄啓文臣。以次進前。李魯春進講訖。上曰。曠官可悶。來月則親試外。勿爲上來。可也。李錫夏李顯默李東稷。以次應講後。上曰。今此中庸章句短少。以是考講。事涉不誠。中庸則方欲以講義爲之。諸講官先爲退去。命書傳敎曰。同副承旨。馳詣宗廟永寧殿修改處。奉審以來。又命書傳敎曰。右承旨許遞。前望單子入之。上曰。宗簿提調入來乎。錫喆曰。姑不入來矣。上曰。下直守令進前。允彬進奏職姓名。上曰。相貌甚好。故以末擬落點。往勉哉。又敎曰。李義彬。今當往幾日程乎。允彬曰。已往數日程矣。上曰。茂山有給馬之例耶。允彬曰。然矣。上曰。必於今日內發行。趁義彬之未遠去。俾無新迎吏隷復來之弊。可也。仍命退。諸臣以次退出。
정조 7년
行都承旨尹塾坐。左承旨趙時偉坐。右承旨金宇鎭坐直。左副承旨林錫喆坐。右副承旨沈有鎭坐直。同副承旨李獻慶坐。注書趙衍德仕直一員未差。假注書沈晉賢仕。事變假注書尹行任仕。
정조 7년
傳于林錫喆曰。右承旨入侍。
정조 7년
傳于尹塾曰。列朝誕降日干支及尊號徽號諡號年月。卽位月日。宮號不書處。竝令考出實綠。而春秋館堂上。牌招擧行。而列朝定世室年月日。亦竝書之。成宗朝以前本署儀軌。無可考處云。此亦實錄考出。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。右承旨金宇鎭進。啓曰。判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。以李鼎揆爲校理。林道浩爲修撰。南玄老爲兵曹參議。李在學爲大司成。沈念祖爲黃海監司。
정조 7년
兵批。判書鄭好仁病。參判鄭昌順入直進。參議未差。參知李夔病。右副承旨沈有鎭進。副司直李敬養李在學沈豐之趙鼎鎭朴取源尹致性單付。
정조 7년
傳于沈有鎭曰。召對爲之。
정조 7년
沈有鎭。以弘文館言啓曰。新除授校理李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 7년
沈有鎭。以觀象監官員。以提調意啓曰。去十一月十六日下敎政院。令本監。書入進供上曆書件數矣。以元進上三百二十件。預備一百五十件。加進上一百五十件。合六百二十件之數書入。則傳敎內白綿紙件三百八十件。加印以進。以滿千數。而加印所入紙地。令戶曹磨鍊上下。白紙件二千件。又爲加印以進事。命下矣。今當裁紙磨鍊之時。元進上六百二十件所入紙地。宣惠廳。自當依前上下。加印白綿紙件三百八十件所入紙地。該曹亦當磨鍊上下。而白紙件二千件所入紙地。何以爲之。敢稟。傳曰。知道。白紙件二千件。置之。
정조 7년
沈有鎭。以訓鍊都監言啓曰。本局捉虎草記。傳曰。本洞在於西城外慕華峴以西云。而昨日行獵。登時獵捉。極爲可尙。領軍將校軍士等。本營賞格外。當從厚施賞。別單書入。虎亦依例待令事。命下矣。領軍將及捉虎將二人。各三升二疋。價布一疋。布子一疋。先殺軍三升一疋。價布一疋。苧布一疋。布子一疋。再殺軍三升一疋。價布一疋。苧布一疋。三殺軍苧布一疋。布子一疋。依本局式例施賞。而姓名別單書入。虎亦待令之意。敢啓。傳曰。知道。
정조 7년
沈有鎭。以義禁府言啓曰。海州前判官金宗範。延安前府使李樂培。督運差使員康翎縣監李曄等。拿問定罪事。傳旨啓下矣。金宗範。時在京畿楊州地。李樂培。以忠州牧使。時在任所。李曄亦在任所云。依例發遣府羅將。竝拿來。何如。傳曰。允。
정조 7년
沈有鎭。以義禁府言啓曰。罪人煥程等。仍其配所圍籬。而不可一時發配。次次擧行。這卽草記事。命下矣。罪人煥周。發遣府都事。押送于全羅道萬頃縣古群山配所。與地方官。眼同圍籬之意。敢啓。傳曰。知道。
정조 7년
沈有鎭。以左右捕盜廳言啓曰。右捕廳在囚罪人煥程。義禁府押去都事李英秀處。出付之意。敢啓。傳曰。知道。
정조 7년
沈有鎭。以義禁府言啓曰。罪人煥周。依下敎。以捕校一人。有根着實羅將一名。待城門開。嚴飭押送。而亦爲發關。分付於煥程押去都事李英秀處。煥程圍籬後。仍爲馳往于萬頃縣古群山。罪人煥周。與地方官眼同圍籬之意。敢啓。傳曰。知道。
정조 7년
領敦寧洪樂性箚曰。伏以。臣獲蒙恩由。將發焚黃之行。榮光所及。感結幽明。第念臣累世墳墓。在於豊德地。而去長湍。不過五十餘里。曠闕省掃。亦已多年。霜露之感。曷有其已。今往不遠之地。倍覺情私之切。玆將微懇。仰凟宸嚴。伏乞聖慈。俯垂鑑諒。特許轉往。俾伸至情。千萬幸甚。取進止。答曰。省箚具悉卿懇。卿其依所請歷省焉。仍傳于金宇鎭曰。此批答。遣史官。傳諭于領敦寧。都尉公主墓省掃時。澆奠床備給。
정조 7년
吏曹參議兪彦鏶疏曰。伏以。天討肅行。亂本永除。賀儀載擧。中外同忭。臣濫陞匪分之資。冒暴不稱之實。附上縣道。疏未及徹。不圖誤恩洊加。移授臣吏曹參議。臣一倍驚惶。措躬無地。繼又伏奉前疏批諭。則其假借責勉之意。愈益鄭重。是蓋向日下旨旁求之餘意。而所以待夫眞箇懷道抱德之士者也。顧臣何人。敢當此優旨隆眷哉。噫。臣持不肖之資。而獲踰分之榮。以衡茅之賤。而竊臺省之銜。每念及此。怵惕靡容。今又以謬被臺選之故。節次陞遷。以至濫竽於是職。則其爲當世之羞。尤大矣。區區自處之義。實亦無異於前後。矧玆緋玉之秩。銓選之任。非比曩日所叨。而名器之褻。聽聞之駭。抑有加焉。臣若昧分貪榮。冒沒出脚。則從前所以抵死力辭者。不過爲捨卑就尊。以退媒進之歸。是不幾乎古人所謂龍斷者哉。臣之難進之義。若是較然。則卽其衰頹癃廢。無望强策之實。有不可竝列。而天官佐貳之重。決不可緣臣久曠。乃敢不避煩猥。復控衷懇。伏願聖明。曲垂鑑照。亟將臣職名資級。竝賜鐫改。以重公器。以全微諒。千萬幸甚。臣治疏將上之際。伏聞諸儒臣譴罷之命。由臣疏語。臣之當初附陳。亶出於愧服之心。非敢有自辨之意。而處分及此。亦非賤分之所敢安。尤增悚恧而已。臣無任屛營祈懇之至。答曰。省疏具悉爾懇。向於疏批。悉布虛竚之意。而未聞爾之造朝。方擬另致敦諭。際見來章。巽志愈固。悵然之餘。自愧誠淺。予以衛道扶倫之奏。旣有所申申。則爾之一味控辭。不思改圖。是豈所望於爾也。天官新命。意非徒然。至若諸玉堂之乍罷旋敍。亦出於安爾心也。爾其體予至意。俟少間。從速上來察職。仍傳于金宇鎭曰。此批答。遣承旨。敦諭于兪儒賢。
정조 7년
癸卯正月二十七日辰時。上御誠正閣。右承旨入侍時。右承旨金宇鎭。記事官趙衍德。記注官金健修。記事官李祖承。以次進伏訖。上曰。春秋館堂上。竝已入來乎。宇鎭曰。俄始出牌矣。上曰。諸堂上斯速入來。實錄考出後。以別單書入事。分付。賤臣承命出傳。上曰。左相掃墳後。何當還來乎。宇鎭曰。明日入來云矣。命退。承史以次退出。
정조 7년
癸卯正月二十七日酉時。上御誠正閣。召對入侍時。右承旨金宇鎭。檢校直閣金載瓚。侍讀官沈基泰。檢討官嚴思晩。記事官趙衍德。記注官金鳳顯。記事官李祖承。以次進伏訖。上命玉堂進讀寶鑑。基泰等讀奏第四卷。自十六板。止中編第六板訖。上曰。閣臣承旨。亦讀之。可也。載瓚等讀自第七板。止下編十一板訖。上曰。注書史官。亦讀奏。可也。衍德等讀自十二板。止十三板訖。上命各陳文義。基泰曰。今此國朝寶鑑。卽我列聖朝傳授心法。盡載于此。以此書逐日進講。其爲切於體驗心得。遠勝於經史諸書。殿下。於敬天。則以列聖朝敬天之心爲心。愛民。則以列聖朝愛民之心爲心。振紀綱開言路。則以列聖朝振紀綱開言路之心爲心。言言而善述。事事而善繼。臣不敢拈出一二段。仰陳文義。而法祖宗之要。不出於一箇心字。惟願加勉焉。上曰。所陳。好矣。思晩曰。雖不得逐條仰陳。而世祖朝上下都兪之言。不出於誠勤二字。願以實心勤恤。爲仰體之要焉。載瓚曰。寶鑑一編。卽我朝治謨家法。而無非後嗣王所可鑑法者。今不能拈出事件。附陳微見。而第以此章觀之。則太學生。疏請司成金鉤久任。世祖大王。溫批許可。兼頒法醞。祖宗朝育才之誠。待士之禮。猗歟盛矣。乂髦。國家之元氣。賢關。士林之標準。而我朝。以儒術立國。凡所以培養作興者。卽列聖致治之本也。當是時。化理彬蔚。賢俊登庸。而特以金鉤金末金泮三人。竝廁師席。委寄責成。終其身不易他職。三臣俱以宿德偉望。朝夕訓誨。左右敎迪。致使章甫之士。擧入絃誦之化。吾東方學校之盛。實基於是。聖王任人之專。三臣作士之功。若是其至矣。然而積累浸漬。世而後化。必待百年。而至于明宣兩朝。儒賢始輩出。而文敎大行矣。嗚呼。治國之道。崇儒爲先。養蒙之任。得人最要。而至若作成之效。實難以時月爲期矣。然則以昔日視今日。將謂何如時也。噫。冬詩夏禮。已矣何望。而朝薤暮鹽。亦歸虛文。講肆泮堂。索然無聖世遺化。有識憂歎。固無可言。而至於師儒之官。據皐比長縫掖。以一世敎胄之任。專委是職。而近年以來。不過視其履歷。作一階梯之銜。重以朝除夕遷。無異冗司漫職。雖使才德文學如三臣者當之。固無以展其蘊而盡其責矣。況今位著苟簡。人才眇然。而朝家所以擧而措之者。又復如此。尙何望士氣之丕變哉。然則今日學校之不古。不可專責多士。而朝家有以致之也。今殿下。治尙敦儒。政先育才。苟所以繼述祖宗者。靡不用極。則惟此首善之地。宜懋體先之道。從今以往。凡於委任責成之際。必法祖宗故事。則是今日講寶鑑之本意。伏願留神焉。上曰。出擧條。申飭銓曹。可也。出擧條宇鎭曰。臣今登筵席。與參討論。實不勝欽仰聖德矣。蓋列聖朝治法政謨。盡在此中。而幾百年未遑之典。今始刊印。日接儒臣。備論遺烈。此實四百年無疆之休。伏願殿下。益懋繼述之志。克盡揄揚之德焉。上曰。所陳。亦好矣。命退。諸臣以次退出。
정조 7년
行都承旨尹塾坐直。左承旨趙時偉坐。右承旨金宇鎭坐。左副承旨林錫喆坐直。右副承旨沈有鎭坐。同副承旨李獻慶奉命在外。注書趙衍德仕直一員未差。假注書沈晉賢仕。事變假注書未差
정조 7년
傳于金宇鎭曰。領敦寧留待。
정조 7년
傳于金宇鎭曰。領敦寧入侍。
정조 7년
趙時偉啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
趙時偉啓曰。事變假注書尹行任。身病猝重。勢難察任。今姑改差。何如。傳曰。允。
정조 7년
尹行任改差。代以成種仁爲事變假注書。
정조 7년
以慶尙監司內帑錢文及御衣次貂皮祗受後。分俵列邑狀聞。傳于林錫喆曰。畿湖則以別巡賑濟云。而本道。以補賑爲說。其在一視之澤。三道豈有異同。依畿湖例。以區劃錢貂換穀後。別巡一等分給事。令廟堂行會該道。
정조 7년
傳于林錫喆曰。都承旨入侍。召對爲之。
정조 7년
以全羅監司龍潭縣令仍任事狀啓。傳于林錫喆曰。戎政關係莫重。民情亦不可不念。依狀請。姑勿罷黜。令該兵使。定期限。若不趁期修葺。決棍後狀請事。分付。
정조 7년
尹塾。以弘文館言啓曰。修撰金方行。疏批下。卽爲牌招察任。何如。傳曰。允。
정조 7년
以修撰金方行牌不進罷職傳旨。傳于尹塾曰。只推。更爲牌招。
정조 7년
尹塾。以禮曹言啓曰。依聖敎。京外孝烈六十人中。更加考閱。孝子八人孝女二人烈女五人。依定式抄出分等。別單書入之意。敢啓。傳曰。知道。
정조 7년
林錫喆。以訓鍊都監言啓曰。今日仁旺山外中虎一頭捉得。仍爲追跡漢北門外。小虎一頭。又爲捉得。封進之意。敢啓。傳曰。知道。三日之內。捉得三頭虎。此前所罕聞之事。卿之威令。行於士卒而然乎。士卒之扶能。勝於他營而然乎。以此以彼。極爲可尙。卿則內下御帿弓一張賜給。卿其祗受。將校軍兵。倍數施賞。如以一人而連捉三虎。則不可無別般賞典。更爲詳考草記。
정조 7년
林錫喆。以訓鍊都監言啓曰。依傳敎。連捉三虎將卒。施賞前例相考。則捉虎將。例有加資之典矣。今此捉虎將知彀官異景基。宜有論賞激勸之道。令該曹。考例稟處。而領軍將及先殺再殺三殺砲手等。依式例倍數賞典之意。敢啓。傳曰。知道。旣有前例。何必稟處。依例加資。領軍將。前例果無賞典乎。初別單。欲於畢獲後論賞。姑爲留中。再次三次捉虎將卒。一體別單書入。以勸日後。以聳他營之意。申飭禁御兩營。期於多獲。可也。如是下敎之後。忘生希賞之念。若或入畿境。貽弊民間。此則當以紀律從事。不往不得賞。乃反被重罪。一體分付。
정조 7년
趙時偉。以訓鍊都監言啓曰。本局哨官陸昌鎭。身病甚重。勢難察任。改差。何如。傳曰。允。
정조 7년
趙時偉。以禁衛營言啓曰。都城外捉虎。令三軍門輪回擧行事。自訓鍊都監草記矣。本營山行軍六十名。將校率領。明日爲始。限三日出送城外。行獵之意。敢啓。傳曰。允。
정조 7년
林錫喆。以賑恤廳言啓曰。北部四十四契三千一百四十四戶。發賣米五百六十石一斗上下。五部坊民再巡發賣。今日畢分給之意。敢啓。傳曰。知道。
정조 7년
林錫喆。以刑曹言啓曰。向以衿川事。亦已申飭本道。而聞厥漢。在同推中。未及捧結案云。該道伯推考。至於卿之所奏。不無意見。向來作梗之初。非不欲依此處分。特因時値藏刑。未卽用律。未免因循玩愒。以卿擧條。就議諸大臣。更具本曹諸堂意見。指一草記事。命下矣。依傳敎就議大臣。則右議政金熤。以爲邑民之向官長放砲者作變處。不待時斬。昭載於續大典中。則拔劍。無異放砲。又有吏卒謀殺帥者梟示之文。則梟示本無結案。衿川獄囚。旣是官吏。則吏卒謀殺帥臣之律。實是當律。況拔劍。比謀殺。勢尤凶毒。跡益明白。何可遲待結案後用律乎。梟首懸街。使衿川一境之人。咸知懲畏。在所不已。無容他議云。領中樞府事金尙喆。以爲謀殺官長之官吏。卽其時若用梟示之師律。則固無不可。而今此衿川獄囚。經歲未斷。今已後時。在朝家處分。具格捧結案。不待時正法。恐似允當云。判中樞府事徐命善。以爲衿川事。尙未出場。故民不畏法。又有此海州之變。同時用法。固是不可已之政。而此與關係師律者有異。不待結案。直令梟示。則恐未必然。無論欲殺官長。欲殺他人。渠之拔劍官庭。已是殺無赦之罪。以此使之結案。則渠何敢辭乎。令道臣。具格捧結案後。行刑爲宜矣。判中樞府事鄭弘淳。以爲續大典推斷條云。邑民向官長放砲者。不待時斬。又云吏卒謀殺帥臣者梟示。放砲與拔劍。自無異同。而罪屬三省者結案。吏卒謀殺者梟示。未知法意。各有所在而然歟。衿川作變。卽吏卒謀殺者也。帥臣守令。雖異其稱。在吏卒。則恐當一例處之云。判中樞府事李徽之。以爲吏奴在作隊之中。於主倅。有將卒之分。衿川罪囚。卽其吏卒之欲害官長者也。施以師律。似無不可。初雖不卽用此律。當此海獄之繼起。尤爲嚴處。以示警百之意矣云。領敦寧洪樂性。以爲或云梟示。乃是師律。有不可容易施之於此等事。而謹按續大典推斷條曰。吏卒謀殺帥臣者。首謀梟示云。吏奴旣有作隊之法。則守令便是帥臣也。衿川在囚罪人。恐當以此律照勘云。時原任大臣之議如此。本曹參判臣李崇祜。以爲宗雲旣是良人。則以其父之爲官吏。竝與其子。而斷以吏奴之律。恐不必然。拔劍無異放砲。則邑民向官長放砲之律。可謂合當。且其露刃破戶。渠旣自服。則以此結案。必不敢變辭。具格不待時正法。恐爲得宜云。參議臣李義行。以爲吏奴之謀害官長。軍卒之謀殺帥臣。自有當律。而今此衿囚之露刃直犯。尤爲凶毒。況又海獄之變。未必不由於此獄之緩治。若待同推結案之後。則恐或徑斃。大失當律。一依海獄處分。卽爲正法。懸首官門。俾此頑俗。咸知懲畏之地。恐似得宜云。諸大臣之議。或謂當爲梟示。或謂當捧結案正法。兩論皆通。而今此衿川罪人韓宗雲之拔劍突入。直上東軒。碎破窓戶。逐其官長。至出後門。則其禍色之急迫。有浮於大立。今若待其承服結案而後行法。而罪囚。頑忍不服。延拖日月。則恐無施法之日。海州罪人李喆。旣施梟示之典。宗雲之罪。似不必異同。臣意則依右議政議施行。恐合事宜。上裁。何如。傳曰。依議施行。
정조 7년
金宇鎭。以左右捕盜廳言啓曰。依下敎。左捕廳在囚罪人煥周。義禁府押去羅將處出付。別定左廳軍官崔致顯。眼同押送之意。敢啓。傳曰。知道。
정조 7년
正言韓用龜疏曰。伏以。臣卽伏見朝紙。以罪人煥程圍籬事。禁都纔已出去。而又伏聞此外應坐諸囚。亦有發配之命矣。噫嘻。此何事也。惟彼德相。卽千萬古所未有之劇逆大憝。而爲澤泓仁京之窩窟根柢者也。到今此賊徑斃之後。其窮凶情節。究覈盤問之道。惟在於煥程煥九。而今乃一不嚴訊。遽然酌配。揆以獄體。已失之太寬。而況彼煥程煥周。又是德賊之子也。德賊孥籍之啓。今方期於準請。則當施應坐一律。少洩輿憤。尤豈可徑先發配乎。伏願亟寢諸罪人發配之命。施卽牢囚。嚴加刑訊。一一取服。各施當律焉。臣無任激切屛營祈懇之至。省疏具悉。酌處。非無商量矣。
정조 7년
修撰金方行疏曰。伏以。天休滋至。邦慶無疆。列聖朝寶鑑之書祗獻。而聖孝彌光。先大王世室之議僉同。而殷禮載擧。元子定號。國本永鞏。宗社億萬斯年之基。實肇之此。八域含生之倫。孰不蹈舞。仍伏念。臣遭罹罔極。情地危苦。屛伏松楸。杜門訟愆。五年于玆矣。積釁在身。自分畢命於溝壑。迺者聖度天大。特垂哀憐。收用之命。遽下於擧世同棄之中。曾未幾何。玉署新命。又出特恩。除誥渙宣。馹召繼降。不知滓穢之賤。何以得此於聖明之世也。瞻天頓首。惟有血涕之被面而已。嗚呼。臣受殿下再造之恩。荷殿下不世之寵。亦已至矣。始旣拔臣於縲絏之慘。而奠之袵席。終又收臣於廢枳之中。而復廁朝籍。照濡之剪拂之。惟恐一毫之或傷。雖慈母之保愛子。何以過此。又況前後恩綸。每及先故。或諭以名父之子。或諭以不辱乃父。眷眷追念。字字懇惻。不惟臣之隕首刻骨。圖報無地。臣父有知。亦必感泣於九地之下矣。從古人臣之得此於君父者。幾人耶。嗚呼。嚮非我聖上至仁至明之德。臣之虀粉。久矣。頂踵毛髮。罔非殿下之賜。則餘生報答。惟在於奔走服勤。死而後已。顧何擇於死生夷險哉。第臣從前所遭。天日之明。旣已洞燭冤枉。昭釋無餘。今不必復事追提。而頃年騎郞之命。實是疏蕩後一初恩除。情急覲光。義重叩謝。他不暇顧。當日肅命。夫豈臣之踪地。可以抗顔立朝。而敢爲僥冒之計哉。卒之臺言峻發。聲討狼藉。至以大祝塡差。謂之三司舊踐。而仍請一竝改正。臣至今追思。惶愧欲死。不幸一出。無補涓埃。自取顚沛。竟速罪戾。上而負殿下全保之恩。下而壞一己廉防之重。一則臣罪。二則臣罪。惟彼郞署之職。猶不宜復玷。況今所叨之銜。卽三司之列也。尤豈有一分承膺之望哉。噫。曾子大孝也。三至之言。猶不能無慈母之投杼。今臣之忠。不及曾子之孝。而人言之來。又不特三至而已。徒感出常之渥。不思自靖之義。揚揚冒出。復陷不測。則當此之時。殿下雖加憐愍。亦安得每每曲保乎。湯火之鷄。驚魂未定。創唳之雁。餘悸尙存。咫尺天陛。進身無路。山恩海德。此生難報。悠悠蒼天。此何人哉。恩命之下。不敢一刻淹然。蒼黃登途。來伏私次。而危臲之踪。鐵限在前。玆敢不避煩猥之誅。略暴肝膈之懇。伏乞天地父母。俯垂鑑諒。將臣職名。亟賜鐫削。以全終始之惠。俾卒生成之澤焉。臣釁累之人也。宜不敢攙論朝廷。而沐浴之義。實根秉彝。憂憤之忱。無間朝野。則豈可以身之不出。言亦終默乎。國家自丙丁以來。亂逆層生。懲討不嚴。鄭妻之萬惡咸萃。爲獜謙之根祗。龜柱之三罪俱發。爲量翼之窩窟。天地之所不容。神人之所共憤。而或薄竄未幾。還接墓舍。或顯戮不加。偃息海島。此亂賊之所以無所懲畏。而義理之所以日就晦塞者也。終至國榮盤據於內。德相和應於外。醞釀之謀。至爲凶狡。危亡之禍。迫在呼吸。倘非我殿下。釋權於杯酒之間。削跡於輦轂之下。默運淵衷。逆折亂萌。則宗國之得有今日。未可知也。然而磔尸之律。未加於死牖之前。收孥之典。不施於徑斃之後。輿論益激。天聽愈邈。此雖由於在廷諸臣。不能沬血致討。格回天心之罪。而亦不能無憾於體乾之聖德也。其他連啓之賊。莫非必誅之凶。而兪音尙靳。故紙徒傳。亦豈天討五庸之義哉。伏乞更加三思。廓揮乾斷。亟允三司之請焉。臣無任屛營祈懇之至。省疏具悉。往事洞燭無餘。尾陳事。悉及前後三司之批。爾其勿辭。從速察職。
정조 7년
癸卯正月二十八日辰時。上御誠正閣。領敦寧入侍時。領敦寧府事洪樂性。右副承旨沈有鎭。假注書沈晉賢。記注官金鳳顯。記事官李祖承。以次進伏訖。樂性曰。數日風雪。日候不佳。伏未審聖體。若何。上曰。一樣矣。卿之今行。當往幾處乎。樂性曰。臣之父母墳。在於長湍。祖父母以上墳墓。則皆在豊德。湍豊之間。不過一息。臣嘗欲於焚黃時。轉往省掃。故未及深思。遽然陳箚矣。不意有備給澆奠之恩典。豊德。尤甚邑也。當此朝家軫恤饑荒之日。豈敢以私事。貽弊於民邑乎。古人亦有疏辭之例。臣雖感激恩數。亦不敢爲晏然領受之計。如蒙還寢成命。則不勝幸甚。上曰。無傷也。卿勿過辭。今日可以發行否。樂性曰。治任之際。自致日晩。明日始可離發矣。上曰。日氣和暖。須善爲往還也。仍命退。諸臣以次退出。
정조 7년
癸卯正月二十八日酉時。上御誠正閣。召對入侍時。參贊官尹塾。檢校直閣金載瓚。侍讀官李太亨。檢討官林道浩。記事官趙衍德。記注官金鳳顯。記事官李祖承。以次進伏訖。上命玉堂進讀寶鑑。太亨等讀自第四卷十三板。止十五板訖。上曰。閣臣承旨。亦進讀。可也。載瓚等讀自十六板。止十七板訖。上曰。注書史官。亦以次讀之。衍德等讀自十八板。止下篇第一篇訖。上曰。各陳文義。太亨曰。惟我世祖大王。因世子所服木綿衣。下敎曰。見衣則思女工之不易。見食則思農夫之孔艱。其於衣食之源。念念不忘。必以是敎誨之。聖意此可見矣。今元子。雖在沖年。殿下亦以世祖大王所以敎世子之道爲法。旣已躬行節儉。而又以是敎誨元子。則實爲國家之福。伏願聖明留意焉。上曰。所陳。好矣。道浩曰。世祖大王爲民重農之意。勤且摯矣。深慮姑息宴安之弊。以五本之敎。爲戒飭之本。此實爲今日監法之資也。大抵治農之法。無過於勤之一字。勤然後大本立。而地無遺力矣。今我殿下。每念農務之或怠。前後辭敎。可見勤懇之意。而伏願益加聖念。深體五本之敎。以實心實政。爲勸課之本焉。載瓚曰。當世祖之時。於國初未遠。此乃立法定制之時。故樹立排布。固當若是其勤劬。而至於經史子集天文地誌兵曆卜筮醫藥雜技之門。亦皆分彙立門。內自朝廷小官。外至章甫生徒。皆令入學。此不但牗迷燭昏於一世之人而已。聖人之爲國家深長慮。此可以推知矣。蓋其建學立敎。文明爲治。以爲貽燕萬世之謨焉。參贊官尹塾曰。古人云。欲法堯舜。當法祖宗。王世子。以貴重之體。常御木綿衣。而光廟。猶以衣甚薄陋。然耕種耘耔採花織絲勤苦以成之義。縷縷敎誨。且以五本之說。申申下敎。大抵勤與遠慮。事事爲本。臣請殿下。於斯數條。仰法祖宗。元子又仰法殿下。以垂億萬年無疆之休焉。上曰。所陳。好矣。今以尹永垠仍除承旨事觀之。自古承宣之任。擇人爲難矣。塾曰。非但在古爲然。今亦擇任。誠好矣。上曰。鄭麟趾子孫誰也。塾曰。古司諫鄭恒齡。是矣。上曰。承旨明日傳香後。仍詣宗廟。奉審以來也。命退。諸臣以次退出。
정조 7년
行都承旨尹塾坐。行左承旨鄭志儉未肅拜。右承旨趙時偉坐。左副承旨金宇鎭坐。右副承旨林錫喆坐直。同副承旨沈有鎭坐直。注書趙衍德仕直一員未差。假注書沈晉賢仕。事變假注書成種仁仕。
정조 7년
傳于尹塾曰。禮房承旨。馳詣宗廟景慕宮。奉審摘奸以來。
정조 7년
傳于林錫喆曰。左承旨入侍。
정조 7년
傳于趙時偉曰。近來院中事。皆如許矣。敦諭承旨下位。直爲進去。未知果在於故事。而不稟進去。事涉如何。更又思之。前此或有何承旨進去。取稟之時。不可不一番定式。此後。取稟。待下敎進去事知悉。在外承旨許遞。前望單子入之。
정조 7년
承旨前望單子入之。李鎭恒落點。
정조 7년
傳于沈有鎭曰。政官牌招開政。
정조 7년
沈有鎭啓曰。新除授右副承旨李鎭恒。以前任襄陽府使。方在解由未出中。何以爲之。敢稟。傳曰。許遞。前望單子入之。
정조 7년
承旨前望單子入之。徐有大落點。
정조 7년
傳于沈有鎭曰。新除授承旨。牌招察任。
정조 7년
備邊司薦望。統制使李漢昌落點。
정조 7년
林錫喆。以吏曹言啓曰。掌試都事。例以侍從差出矣。洪忠都事愼思稷。慶尙都事卜台衡。全羅都事權世規。黃海都事安濟元。原春都事鄭基煥。咸鏡都事崔大恒。平安都事孟儒龍。俱未經侍從。竝依例改差。何如。傳曰。允。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。同副承旨沈有鎭進。啓曰。判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。以李敬養爲禮曹參判。李命植爲掌樂提調。崔烜爲洪忠都事。李亮載爲慶尙都事。趙恒鎭爲全羅都事。金寅燮爲黃海都事。李東稷爲原春都事。權坪爲咸鏡都事。李思祚爲平安都事。林道浩爲慶尙左道京試官。李泰永爲全羅左道京試官。李頣祥爲洪忠左道京試官。金載纘爲平安南道京試官。兼春秋趙貞相任玉單付。
정조 7년
兵批。判書鄭好仁病。參判鄭昌順病。參議南玄老入直進。參知李夔病。同副承旨沈有鎭進。統制使李漢昌單付。
정조 7년
趙時偉啓曰。大司成李在學。除拜後過三日不爲出肅。依定式推考警責。仍卽牌招察任。何如。傳曰。允。
정조 7년
以京畿監司。衿川罪人韓宗雲梟示事狀啓。傳于林錫喆曰。依狀請施行事。回諭。
정조 7년
以修撰金方行牌不進罷職傳旨。傳于趙時偉曰。只推。
정조 7년
以大司成李在學牌不進罷職傳旨。傳于趙時偉曰。只推。
정조 7년
林錫喆啓曰。新除授左承旨徐有大。時在京畿積城地。斯速乘馹上來事。下諭。何如。傳曰。許遞。前望單子入之。
정조 7년
承旨前望單子入之。鄭志儉落點。
정조 7년
傳于沈有鎭曰。承旨房仍。
정조 7년
傳于沈有鎭曰。新除授承旨。待開門牌招察任。
정조 7년
兵曹口傳政事。禁軍別將申大謙落點。
정조 7년
趙時偉。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
尹塾。以弘文館言啓曰。修撰金方行。旣有只推之命。卽爲牌招察任。何如。傳曰。允。
정조 7년
尹塾。以禮曹言啓曰。卽接南關王廟守直官所報。則關王所御龍袍後裌及氅衣前裌。竝鼠破云。修改之節。事當趁卽擧行。而來初二日有拘忌。初三日節祀。兼告擧行祝文中。措辭添入。始役吉時。同日卯時爲吉云。以此日時擧行。所用雜物。令各該司磨鍊進排。亦令繕工監。別定監役官。趁卽修改事。分付。何如。傳曰。允。
정조 7년
趙時偉。以兵曹言啓曰。卽接南關王廟守直官牒報。則龍袍後幅。氅衣前幅。鼠破云。故卽遣將校。與守直官眼同奉審。則龍袍左邊後幅。有鼠嚙之痕。而嚙㾗。爲五分許。氅衣前幅。則至於鼠破之境。而破傷之痕。爲一寸餘云矣。敢啓。傳曰。知道
정조 7년
趙時偉。以訓鍊都監言啓曰。依傳敎。再次三次捉虎將卒姓名。別單書入。而領軍將施賞前例更考。則木布施賞之外。無他賞典之意。敢啓。傳曰。知道。
정조 7년
趙時偉。以訓諫都監禁衛營御營廳言啓曰。訓局弘化門字內宣仁門南邊一處。御營廳集春營字內集春門南邊一處。東營字內內農圃東邊一處。合三處十二間半。今已畢築。把守軍。各其本處還入直之意。敢啓。傳曰。知道。
정조 7년
趙時偉。以訓鍊都監禁衛營御營廳言啓曰。卽接南關王廟守直官所報。則本廟龍袍後裌氅衣前裌。暫爲鼠破云。卽速告事由改備之意。分付各該曹。何如。傳曰。允。
정조 7년
禁府啓目。校書館著作徐昇修矣。今正月二十日朔試射時。未得進參罪。苔五十收贖。解見任別敍。私罪。奉敎判付啓。功咸一等爲良如敎。
정조 7년
又啓目。前判官金宗範原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
癸卯正月二十九日辰時。上御誠正閣。左承旨入侍時。左承旨趙時偉。記事官趙衍德。記注官金鳳顯。記事官李祖承。以次進伏訖。上曰。藝文館所奉實錄。盡爲考出乎。祖承曰。昨已考出矣。上曰。宗廟奉審都承旨進去與否。知入。賤臣承命出。回奏曰。已進去云矣。上曰。奉審後墻垣役處。仍爲看審以來事。分付。命退。承史以次退出。
정조 7년
行都承旨尹塾坐。行左承旨鄭志儉坐直。右承旨趙時偉坐。左副承旨金宇鎭坐直。右副承旨林錫喆坐。同副承旨沈有鎭坐。注書趙衍德仕一員未差。假注書沈晉賢仕直。事變假注書成種仁仕。
정조 7년
吏曹口傳政事。檢閱單李崑秀。
정조 7년
趙時偉啓曰。檢閱李崑秀。旣已付職。卽爲牌招入直。何如。傳曰。允。
정조 7년
傳于鄭志儉曰。發遣吏郞。諸執事。淸齋與否。摘奸以來。
정조 7년
傳于尹塾曰。左承旨左副承旨入侍。
정조 7년
以修撰金方行牌不進罷職傳旨。傳于鄭志儉曰。只推。
정조 7년
癸卯二月初一日午時。上御誠正閣。左承旨左副承旨入侍時。行左承旨鄭志儉。左副承旨金宇鎭。記事官趙衍德李祖承李崑秀。以次進伏訖。上曰。今日日氣甚淸明矣。志儉曰。然矣。上曰。下番翰林與李時秀。無春秋兼銜應避之嫌乎。宇鎭曰。爲六寸親。故無相避之嫌矣。上曰。今日坐直。誰也。宇鎭曰。左承旨以傳香番入直。而與臣伴直矣。上曰。新海伯何間欲下去耶。志儉曰。望念間。欲爲辭朝云矣。上曰。今番別巡之後。廣州民情何如云耶。宇鎭曰。昨見廣尹則以爲。俵給別巡之時。以內下物。宣布德意。則擧皆感祝云矣。上曰。賑穀不敷。是可悶矣。宇鎭曰。西穀上來。則足可分排矣。上曰。今春兩麥立苗。何如云耶。宇鎭曰。臣聞郊外消息。則已有大登之望云矣。上曰今此所恃者惟豐年。八域俱登。萬姓同歡。則是豈不大幸耶。宇鎭曰。民有先見。今年可臻豐熟矣。命退。承史以次退出。
정조 7년
癸卯二月初一日酉時。上御誠正閣。坐直承旨入侍時。行左承旨鄭志儉。假注書沈晉賢。記事官李祖承李崑秀。以次進伏訖。上曰。坐直承旨。皆令入侍矣。何爲獨入乎。志儉曰。未能詳承下敎。故左副在院未入矣。上曰。注書出去。與之偕入。賤臣承命出傳。與左副承旨金宇鎭偕入。上曰。朔書俄已更考。注書出去。榜目更爲修整以入。賤臣承命出。更書以進。命退。諸臣以次退出。
정조 7년
行都承旨尹塾坐。行左承旨鄭志儉坐。右承旨趙時偉坐直。左副承旨金宇鎭坐。右副承旨林錫喆坐。同副承旨沈有鎭坐直。注書趙衍德仕一員未差。假注書沈晉賢仕直。事變假注書成種仁仕。
정조 7년
林錫喆啓曰。合辭方張之時。兩司許久闕啓。事甚未安。除在外外。未肅拜呈告人員。竝卽牌招。何如。傳曰。允。
정조 7년
尹塾啓曰。御營大將李柱國。摠戎使李昌運。以東南關王廟獻官。今方受香出去矣。所授命召及密符。李柱國左邊捕盜大將命召及大將牌傳令牌來請還納。何以爲之。敢稟。傳曰。仍佩往來。御將都提擧摠察。捕將右捕將兼察。
정조 7년
林錫喆啓曰。御將都提擧兼察事。命下矣。在前如此之時。或有都提擧命招之例。或有從事官發牌聽傳敎之時。今番。則何以爲之。敢稟。傳曰。從事官發牌聽傳敎。
정조 7년
傳于林錫喆曰。左捕將訓將兼察。
정조 7년
林錫喆啓曰。左捕將。訓將兼察事。命下矣。訓鍊大將具善復。牌招聽傳敎。何如。傳曰。允。
정조 7년
傳于鄭志儉曰。禮房承旨。馳詣受香諸處。奉審摘奸以來。
정조 7년
林錫喆啓曰。禁衛營將官來言。今日本營。日次私習云矣。敢啓。傳曰。知道。
정조 7년
林錫喆啓曰。御營廳將官來言。今日本廳。日次私習云矣。敢啓。傳曰。知道。
정조 7년
以執義尹東晩。掌令尹尙東。持平成鼎鎭。正言李益運牌不進罷職傳旨。傳于沈有鎭曰。只推。
정조 7년
林錫喆啓曰。司諫權。下諭後。過限不上來。依定式遞差傳旨及禁推傳旨捧入之意。敢啓。傳曰。知道。
정조 7년
以洪忠監司。前參奉金斗默。幼學宋厚淵尹淑基纔行啓本。傳于鄭志儉曰。待窠收用事。另飭銓曹。
정조 7년
趙時偉啓曰。今癸卯年京外守令邊將薦擧單子。依例捧入。而其中舊薦不薦人。令該曹察推。何如。傳曰。允。
정조 7년
以義禁府權囚單子。傳于沈有鎭曰。分揀放送。
정조 7년
以京畿監司李亨逵。判敦寧府事金鍾正病重上去不得事狀啓。傳于沈有鎭曰。俟少間上來行公之意。分付事。回諭。
정조 7년
以黃海道假都事南宜老。罪人李喆梟示事啓本。傳于沈有鎭曰。罪人行刑。何等重事。況梟示。又與正法有異。則委一假差之佐幕擧行者。事甚疎率。其委折査實草記事。分付刑曹。
정조 7년
兵曹口傳政事。行副司直李獻慶。
정조 7년
沈有鎭。以弘文館言啓曰。修撰金方行。旣有只推之命。卽爲牌招察任。何如。傳曰。允。
정조 7년
鄭志儉。以禮曹言啓曰。每年各陵展謁。春則二三月。秋則八九月取稟事。曾有定式矣。今春展謁。定於何陵。而以何間擇日乎。敢稟。傳曰。各陵寢。尙多未展謁之處。而見今畿甸賑事方張。列邑分辦。雖令公穀會減自多擾民之端。許多守宰之曠務來參。爲弊亦甚不些。今春展謁。有難如例爲之。以此意。自廟堂申飭畿營。使之無或等待。永祐園在城外數里外。皆依京擧動例。已有定式。從當展拜。以此知悉。
정조 7년
趙時偉。以禮曹言啓曰。觀察使節度使薦。正月內當爲擬薦。而堂上有故。限內不得爲之之意。敢啓。傳曰。知道。
정조 7년
趙時偉。以吏曹言啓曰。本曹假郞廳金泓哲。身病猝重。勢難入直。今姑減下。以成均館典籍趙夢鶠。差下之意。敢啓。傳曰。知道。
정조 7년
趙時偉。以吏曹言啓曰。新除授咸鏡都事權坪呈狀內。矣身偏母。年今七十有五矣。老人筋力。寧日常少。近日以來。連値日氣寒溫之不齊。更添毒感。食飮專却。眞元澌鑠。目今病勢。萬分苦劇。且無他兄弟。獨自扶護。萬無頃刻離側往役之路云。親病旣如是危重。則不可往赴。今姑改差。何如。傳曰。允。口傳差出。
정조 7년
吏曹口傳政事。以李壽咸爲咸鏡都事。
정조 7년
傳于趙時偉曰。咸鏡都事。一兩日內辭朝。
정조 7년
趙時偉。以議政府言啓曰。本府每於歲首合坐。議薦觀察使節度使可合之人。而臣等連有公故。限內不得議薦之意。敢啓。傳曰。知道。
정조 7년
尹塾。以御營廳言啓曰。城外捉虎。令三軍門輪回擧行事。自訓鍊都監草記矣。本廳山行軍六十名。將校率領。明日爲始。限三日出送城外。行獵之意。敢啓。傳曰。知道。
정조 7년
沈有鎭。以戶曹言啓曰。觀察使節度使薦。每於歲首。當爲擧行。而堂上有故。限內不得爲之之意。敢啓。傳曰。知道。
정조 7년
沈有鎭。以刑曹言啓曰。觀察使節度使薦。每於歲首擧行。而堂上有故。限內不得爲之之意。敢啓。傳曰。知道。
정조 7년
沈有鎭。以工曹言啓曰。觀察使節度使薦。每於歲首擬入。而堂上有故。限內不得爲之之意。敢啓。傳曰。知道。
정조 7년
癸卯二月初二日酉時。上御誠正閣。召對入侍時。直提學鄭志儉。參贊官趙時偉。侍讀官李太亨。檢討官嚴思晩。假注書沈晉賢。記事官李祖承李崑秀。以次進伏訖。上命讀寶鑑。太亨思晩志儉時偉晉賢祖承崑秀。以次讀奏。自第四卷十三編第二板。止第五卷十五編第五板。上曰。各陳文義。可也。太亨曰。今此申叔舟所陳正心以正朝廷。正朝廷以正百官云者。雖似老生常談。切近莫如常談。伏願殿下加勉焉。上曰。此言約而盡。好矣。思晩曰。世祖朝漢城府事李石亨。以家有良主則庭宇淨修。國有賢君則朝廷肅穆。縷縷爲言。此是比國於家者也。甚爲親切。而臣則以爲。比國於家。猶不如以心喩國。心中之有善惡。猶朝廷之有君子小人。能擴充心中之善端。則此是朝廷進君子時也。斥去心中之邪念。則此是朝廷斥小人時也。伏望擴充善端。積累涵養。以爲做治之本焉。上曰。所陳誠然矣。志儉曰。臣則別無可以擧對者。而世祖朝聖智卓越。國朝典章。成於此時者多矣。諸臣知慮。豈足以裨補萬一。而求助之誠。勤懇不已。不言則必使之言。言則必嘉納之。或恐諸臣之有懷不言。欲聞之意。屢形於絲綸。此可見大聖人詢蕘察邇之盛德。伏願殿下於此等處。益加體念焉。上曰。所陳。好矣。時偉曰。生民休戚。係於守令。莅民之官。不可不擇差。若不擇差。則其爲百姓之害。豈少云乎哉。雖以寶鑑中所載者觀之。列聖朝爲民擇官之敎。申懇至此。伏願殿下。懋哉懋哉。上曰。好矣。今此世祖朝史官房貴元所對理珠氣水之說。果何如也。太亨曰。似有出處矣。上曰。理譬於珠。氣比於水者。蓋謂以珠投水。而本體自如。水或有淸濁之別。而珠則無明暗之異也。大抵理氣云者。亦非別件。卽四端之謂也。日用萬事。隨適皆見。有若投珠於水。水開而珠見者然。非特昏者如是。雖大聖人。光明緝熙之工。造詣十分。而開而益開。發而愈發。四端之見。殆若抽籤。隨事隨物。觸類而長。但聖智則四端之發。發無不中。昏愚則有不當惻隱而惻隱者。有當惻隱而反不惻隱者。此所謂聖智之別也。若其以一端而推廣之。包括四德。觸事發現之理。雖聖人。少無異於衆人矣。諸臣曰。聖敎誠然矣。上曰。聖人亦有四端。若云聖人無四端。其心只是仁義禮智一包而已云。則是似仁似義。似禮似智。初無可以分別者。寧有是理。蓋以抽籤比之。則籤筒之中。各有仁義禮智四箇籤子。隨時而抽。則或仁或義。各適所宜而發。此聖人之四端也。至如强梁者。當仁而不仁。柔弱者。當義而不義。强梁柔弱。不得中則一也。維彼見赤子之入井。往而救之者。聖凡同然。至於聖王之以生道殺人。非柔懦者所可能也。此則賢愚之別也。且夫聖人之於四端。點檢於未發之前。以待乎當發之機。故物來順應。有若莫知爲而爲者。以衆人論之。是亦四端之發現也。諸臣曰。果如聖敎矣。上曰。四端云者。若彼靑黃黑白樣。同在一處耶。抑各有所藏之處耶。若然則與理一分殊之義。又相舛矣。太亨曰。觸物而異矣。上曰。自內而異耶。抑臨發而異耶。志儉曰。始雖一理。而分別四者。各有其端。則混然之中。亦有燦然者矣。上曰。然矣。太極圖說。亦言五性之理矣。上曰。房貴元亦是不易得之人也。國初學者。無他沿源。只以大學衍義。爲學問之工而今其所見。眞實極矣。諸臣曰。然矣。上曰。國初尙有易學矣。近世以來。易之一書。便作無用。今直提學。雖云嫺於易理。恐未必熟講啓蒙等書也。蓋國初則書冊絶罕。故上下謨猷。惓惓於書籍之事如此也。宋元節要。果是何書耶。曾見舊弘文館。有斷編數卷。而未見其裏面。似是今之宋鑑也。大抵當是時也。大樸未散。雖以世祖朝分授文臣之冊名論之。論孟不入其中矣。然而道學文章。史學詞律。無不畢備。至如不敎老子而敎莊列者。亦可見聖意。蓋老子難於得力。而莊列易於收效也。若其史學次序。則固是明史未出之前。而皇明以上。則無一遺漏矣。諸臣曰。誠如聖敎矣。上曰。寶鑑付籤之役。今至何境。思晩曰。竣役尙遠矣。上曰。分門後付籤。似不如付籤後分門之爲便也。志儉曰。然矣。命退。諸臣以次退出。
정조 7년
行都承旨尹塾坐。行左承旨鄭志儉坐。右承旨趙時偉式暇。左副承旨金宇鎭坐直。右副承旨林錫喆坐直。同副承旨沈有鎭坐。注書趙衍德仕直一員未差。假注書沈晉賢病。事變假注書成種仁仕。
정조 7년
林錫喆啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于尹塾曰。右副承旨入侍。
정조 7년
金宇鎭啓曰。假注書沈晉賢。身病猝重。勢難察任。今姑改差。何如。傳曰。調理察任。
정조 7년
以黃海道假都事南寅老。新溪縣令洪守榮。催促下送事狀啓。傳于林錫喆曰。此狀啓還下送。使之催促赴任後。卽爲狀聞。
정조 7년
傳于金宇鎭曰。坐直承旨入侍。
정조 7년
尹塾。以御營廳言啓曰。臣以南關王廟獻官。受香進去。行祀後。今日卯時。本廟龍袍及氅衣改備。親審奉安之意。敢啓。傳曰。知道。